钦定古今图书集成/明伦汇编/官常典/第347卷 > 王庭秀
## 钦定古今图书集成/明伦汇编/官常典/第347卷 > 王庭秀

按《宋史郑玨传》：“王庭秀，字颖彦，慈谿人。与黄庭坚、杨
时游。其为学，旁搜远绍，不苟趣时好。造诣深远，操持
坚正，发为文辞，俊迈宏远。登政和二年上舍第，历官
州县。侍御史李光荐为御史台检法官。宣和、靖康时，
进言皆发于忠义。御史中丞言，伪楚时庶官中如虞
谟、王庭秀者，初非疾病，毅然致为臣而归，愿褒擢之。”
拜监察御史，奏：“乞威断当出于人主，而所遣宣谕官
当令举廉吏。”又言：“刑名有疑虑者，令州郡法官申宪
司阅实具奏，以取裁决。”迁殿中侍御史。论黄潜善卖
官售宠，罢之。既与郑玨力争降封高宗事，未几，出知
瑞州。右正言吕祉奏：“朝廷今日缘论大臣移一言官，
明日罢一言官，则后日大臣行事有失，谁敢言者？”遂
召为吏部郎，改左司。言：“朝廷比来深疾贪吏，然州县
之间，岂无廉介自将、沈于下僚者？宜命五使，所至以
廉洁清修、可以师表吏民者，以名来上，参之公议，不
次升擢，以厉士风。”从之。迁检正中书门下省诸房公
事。与宰相议多不合，不自安，引疾求去，诏直秘阁、主
管崇道观而归。